效陶潛體詩十六首 十
作者：白居易
朝代：唐

paragraphs: 湛湛尊中酒，有功不自伐。
不伐人不知，我今代其說。
良將臨大敵，前驅千萬卒。
一簞投河飲，赴死心如一。
壯士磨匕首，勇憤氣咆𠷺。
一酣忘報讎，四體如無骨。
東海殺孝婦，天旱踰年月。
一酌酹其魂，通宵雨不歇。
咸陽秦獄氣，冤痛結爲物。
千歲不肯散，一沃亦銷失。
況茲兒女恨，及彼幽憂疾。
快飲無不消，如霜得春日。
方知麴糵靈，萬物無與匹。